# Na temelju članka 118. stavka 2. alineje 3. Zakona o odgoju i obrazovanju u osnovnoj i srednjoj školi (NN broj 87/08, 86/09, 92/10, 105/10, 90/11, 05/12, 16/12, 86/12, 126/12, 94/13, 152/14; 7/17 ), članka 62. Statuta a u skladu sa Zakonom o obrazovanju odraslih ( N.N. 17/07; 107/07; 24/10) na svojoj sjednici održanoj dana 14. rujna 2017. Školski odbor Medicinske škole iz Šibenika donio je

## **PRAVILNIK O OBRAZOVANJU ODRASLIH**

### I. Opće odredbe

Članak 1.

Ovim Pravilnikom utvrđuju se uvjeti i način izobrazbe odraslih, a odnose se na:

- upis u programe izobrazbe odraslih

- početak i trajanje programa

- praćenje, ocjenjivanje i polaganje ispita

- prijelaz u naredni razred

- način utvrđivanja i polaganja razlikovnih i dopunskih ispita

- prava i dužnosti polaznika

Članak 2.

Programi za izobrazbu odraslih su:

1. programi za stjecanje srednje stručne spreme

2. programi prekvalifikacije

3. programi usavršavanja

5. programi osposobljavanja

Članak 3.

Prema odredbama ovog Pravilnika, a u skladu sa Zakonom o odgoju i obrazovanju u osnovnoj i srednjoj školi (N.N. 87/98;86/09;92/10; 90/11; 16/2012; 86/2012; 94/2013; 152/14; 7/17), i Pravilnikom o obrazovanju odraslih može se steći srednja stručna sprema za zanimanja prema verifikacijama izdanim Školi od strane Ministarstva znanosti i obrazovanja.

Srednju stručnu spremu polaznici mogu steći pohađanjem programa redovnog obrazovanja za stjecanje srednje stručne spreme ili prekvalifikacije u programima za koje Škola ima verifikaciju.

Programima usavršavanja za zanimanja i programima osposobljavanja za poslove polaznici stječu stupanj naobrazbe koji se evidentira u E potvrdi.

### II. Uvjeti i način upisa u programe

Članak 4.

Pravo upisa u programe izobrazbe imaju polaznici sa navršenih 15 godina života i završenom osnovnom školom koji ispunjava psihofizičke uvjete za savladavanje obrazovnog programa.

Članak 5.

Programi obrazovanja koje ostvaruje Škola su programi za koje je Škola dobila verifikaciju od nadležnog Ministarstva.

Osposobljavanje za poslove:

– njegovateljica

- zaštita od požara

Članak 6.

Upis u programe obrazovanja odraslih i odabir kandidata vrši se na temelju oglasa koji raspisuje Školski odbor.

Oglas se objavljuje na temelju Odluke o upisu polaznika u obrazovanje odraslih koju za svaku školsku godinu donosi Školski odbor.

Oglas se objavljuje na web stranici Škole, oglasnoj ploči Škole, Zavodu za zapošljavanje i/ili u javnom glasilu. .

Oglas obvezno sadrži:

- uvjete upisa,

- oblike savladavanja programa,

- isprave koje se uz prijavu trebaju priložiti,

- rokove za prijavu na oglas, kao i rok u kojem će kandidati biti izvješćeni o rezultatima oglasa,

- minimalan i maksimalan broj kandidata za upis

- datum početka obrazovanja

- potvrda o nepostojanju zdravstvenih kontraindikacija za upis u navedeno zanimanje

- kriterije za izbor kandidata.

Upis u programe obrazovanja odraslih Škola će provesti bez oglasa kada program upisuju kandidati koje na stjecanje obrazovanja upućuju ustanove, Zavod za zapošljavanje ili druge pravne osobe.

Za obrazovanje kandidata iz stavka 1. ovog članka Škola će s pravnom osobom, ustanovom i dr. zaključiti ugovor o obrazovanju.

Članak 7.

Odabir kandidata po oglasu provodi povjerenstvo sastavljeno od tri člana, ravnatelja, voditelja obrazovanja odraslih i nastavnika iz područja rada za koje se kandidat javio.

Voditelja obrazovanja odraslih imenuje ravnatelj svojom Odlukom.

Ravnatelj je predsjednik povjerenstva.

Povjerenstvo

* preuzima i provjerava dokumentaciju
* utvrđuje rezltate izbora i izrađuje popise kandidata
* objavljuje rezultate izbora

Isto povjerenstvo provodi i postupak utvrđivanja razlikovnih i dopunskih ispita za pojedine upisane programe za svaku školsku godinu.

Povjerenstvo imenuje Školski odbor.

Članak 8.

Polaznici prije početka izvođenja programa potpisuju ugovor o obrazovanju, usavršavanju ili osposobljavanju i izabiru oblik izvođenja programa obrazovanja i način plaćanja.

Ugovor o obrazovanju odraslih minimalno sadrži:

* prezime i ime, adresa polaznika
* predmet ugovora, naziv programa, trajanje
* iznos i opis troškova
* obveze škole
* obveze polaznika (dolazak na nastavu, obveza pohađanja i sl. )
* uvjeti raskida ugovora
* utvrđivanje sudske nadležnosti
* mjesto i datum sklapanja ugovora
* druge bitne podatke

Troškove obrazovanja odraslih snose polaznici programa, poslodavci kod kojih su zaposleni, Zavod za zapošljavanje i druge zainteresirane osobe.

Cijenu obrazovanja utvrđuje Školski odbor. Školski odbor donosi odluku o visini i raspodjeli sredstava ostvarenih u obrazovanju odraslih, visini cijene sata i broja sati, odnosno postotka isplate radnicima koji obavljaju poslove obrazovanja odraslih.

Članak 9.

Polaznicima programa za stjecanje srednje stručne spreme, te prekvalifikacije izdaje se indeks u koji se obavezno upisuje oblik stjecanja srednjoškolskog obrazovanja odraslih.

### III. Početak i trajanje programa

Članak 10.

Izvođenje programa obrazovanja odraslih započinje najkasnije u roku 30 dana od dana zaključenja oglasa.

Ako se na oglas ne prijavi dovoljan broj kandidata, Škola neće izvoditi oglašene programe.

Članak 11.

Izvođenje programa srednjoškolskog obrazovanja odraslih izvodi se prema Godišnjem planu i programu rada škole i traje kao i izvođenje programa obrazovanja redovnih učenika.

Izvođenje programa prekvalifikacije i doškolovanja traje najkraće šest mjeseci.

Izvođenje programa prekvalifikacije može trajati kraće od šest mjeseci i to:

* ako se program prekvalifikacije izvodi u punom dnevnom, odnosno tjednom radnom vremenu, izvođenje programa prekvalifikacije može trajati najkraće četiri mjeseca;
* ako se radi o programu prekvalifikacije osoba koje imaju najmanje jednu godinu radnog iskustva na poslovima u zanimanju za koje se žele prekvalificirati, izvođenje programa prekvalifikacije može trajati najkraće četiri mjeseca;
* ako se radi o programu prekvalifikacije za zanimanje u istoj struci (području rada), izvođenje programa prekvalifikacije može trajati najkraće tri mjeseca.

Osposobljavanje i usavršavanje traju onoliko školskih sati za koliko je program odobren.

Članak 12.

Polaznik može stjecati obrazovanje po upisanom programu do kraja izvođenja programa i može ga završiti po upisanom programu sve dok se program izvodi.

**IV. Praćenje i ocjenjivanje uspjeha, rokovi i način polaganja ispita i završnih ispita**

Članak 13.

Oblici izvođenja programa su:

- redovita nastava

- konzultativno-instruktivna nastava

Članak 14.

Redovita nastava obuhvaća predavanja, redovnu nastavu, vježbe i strukovnu praksu. Polazniku se na njegov pisani zahtjev, uz dokaz, može priznati odgovarajuće radno iskustvo kao ispunjenje obveze iz strukovne prakse i vježbi o čemu odlučuje ispitno povjerenstvo.

Praćenje, ocjenjivanje, polaganje popravnih, predmetnih kao i razrednih ispita te polaganje završnog ispita u programima koji se izvode redovitom nastavom, primjenjuju se odredbe Zakona o odgoju i obrazovanju u osnovnoj i srednjoj Školi i Statuta Škole.

Članak 15.

Stjecanje obrazovanja polaganjem ispita stječe se u navedenim oblicima izvođenja programa.

Polaznik može pristupiti ispitu nakon obavljenih konzultacija sa predmetnim nastavnikom ili nakon odslušane redovite nastave.

Broj minimalnih konzultacija se određuje u programu obrazovanja.

Ispiti se polažu u ispitnim rokovima koji su određeni godišnjim planom i programom, a provode se u pravilu u zadnjem tjednu mjeseca, osim u srpnju.

Ispit provjere iz nastavnih sadržaja polaznici programa osposobljavanja i usavršavanja obavezno polažu na završetku upisanog programa.

Članak 16.

Ispiti se polažu pred predmetnim nastavnikom.

Ispit iz istog predmeta može se polagati pred predmetnim nastavnikom najviše tri puta, a ponovni ispit iz istoga predmeta ne može se polagati prije isteka 15 dana od dana prethodnog polaganja ispita.

Polaznik koji ne položi ispit iz trećeg puta, naredni ispit polaže pred ispitnim povjerenstvom.

Ispitno povjerenstvo se sastoji od tri člana, predsjednika kojeg se imenuje voditelj obrazovanja, ispitivača koji je nastavnik predmetnog ispita i stalnog člana.

O ispitu pred povjerenstvom vodi se zapisnik koji potpisuju članovi povjerenstva i polaznik.

Ispitno povjerenstvo za pojedine programe/predmete imenuje Nastavničko vijeće.

Članak 17.

Ocjenu na ispitu pred predmetnim nastavnikom utvrđuje predmetni nastavnik.

Ocjenu na ispitu pred ispitnim povjerenstvom utvrđuje članovi povjerenstva većinom glasova.

Ocjena ispitnog povjerenstva je konačna.

Članak 18.

Ispiti se polažu u skladu sa sadržajima obrazovnog programa pojedinih predmeta – usmeno, pismeno i usmeno ili pismeno i praktično.

Ispiti se provode u ispitnim rokovima.

Raspored i datume polaganja ispita utvrđuje voditelj obrazovanja odraslih u dogovoru sa predmetnim nastavnikom.

Raspored se objavljuje na oglasnoj ploči i web stranici škole najkasnije osam (8) dana prije polaganja ispita.

Članak 19.

Polaznici prijavljuju polaganje ispita na propisanoj tiskanici najkasnije osam dana prije dana polaganja ispita.

Ocjene se evidentiraju na prijavnici.

Članak 20.

Ukoliko polaznik nije pristupio ispitu u zakazanom roku, a predao je prijavnicu, upisuje se na prijavnici da nije pristupio ispitu i upisuje se ocjena nedovoljan.

Ako polaznik odjavi ispit u roku od najmanje 48 sati prije dana polaganja ispita, upisuje se na prijavnici da je kandidat odgodio polaganje ispita i prijavnica mu vrijedi za drugi put.

Ukoliko je polaznik pristupio samo dijelu ispita, smatra se da ispit nije položio.

Članak 21.

Završni ispit organizira se nakon završenog cjelokupnog programa za zanimanje prema odredbama Pravilnika o polaganju završnog ispita.

Na pisani zahtjev polaznika može odrediti izvanredni rok za polaganje završnog ispita na način da se iziđe u susret polazniku koji zbog prirode posla nije u mogućnosti izići na ispit u zakonom propisanom roku.

O zahtjevu odlučuje upisno povjerenstvo.

**V. Prijelaz u naredni razred**

Članak 22.

Polaznici programa za stjecanje srednje stručne spreme i prekvalifikacije mogu upisati naredni razred nakon što su u utvrđenim rokovima položili sve ispite prema važećem programu.

Polaznicima se nakon završetka svakog razreda izdaje razredna svjedodžba, a nakon polaganja završnog ispita i završna svjedodžba.

Polaznik ne može pristupiti polaganju ispita iz višeg razreda, ako nije uspješno završio prethodni razred.

Polaznik koji je uspješno položio sve ispite iz nižeg razreda do 30. rujna tekuće godine može upisati viši razred.

Članak 23.

Polaznici programa prekvalifikacije mogu upisati naredni razred nakon što polože sve razlikovne, odnosno dopunske ispite utvrđene za prethodni razred.

**VI. Utvrđivanje i polaganje razlikovnih i dopunskih ispita**

Članak 24.

Razlikovni i dopunski ispiti određuju se kod promjene obrazovnog programa i nastavka izobrazbe u drugim programima te kod izvođenja programa prekvalifikacije i doškolovanja.

Dopunski ispiti polažu se u pravilu prije svladavanja upisanog obrazovnog programa, a razlikovni ispiti za trajanja obrazovnog programa.

Članak 25.

Polaznicima iz članka 24. priznaju se svi ispiti koje su položili u prethodnom obrazovanju.

Polaznicima će se odrediti razlikovni ispiti iz stručnih predmeta ukoliko postoje razlike između programa kog su pohađali i programa u kojem nastavljaju obrazovanje, a dopunski ispiti ukoliko je njihovo polaganje nužno za savladavanje novog obrazovnog programa.

Razlikovni i dopunski ispiti određuju se do upisa polaznika u obrazovni program i upisuju se u indeks, a utvrđuje ih upisno povjerenstvo.

Upisno povjerenstvo izdaje Rješenje u kojem utvrđuje:

* iz kojih predmeta i za koju godinu (razred) i na osnovi čega je polaznik oslobođen polaganja ispita i koja mu se ocjena iz pojedinog predmeta priznaje,
* iz kojih predmeta i koje sadržaje polaznik mora polagati kao razlikovni ispit i do kojeg roka,
* kojih ispita se polaznik oslobođa, kao i koji mu se ispiti priznaju koje predmete polaznik mora polagati kao dodatne ispite i do kojeg roka ,
* u koju godinu programa polaznik stječe pravo upisa ako svoje obveze prema odluci izvrši.

Članak 26.

Protiv Rješenja iz članka 25. ovog Pravilnika polaznik ima pravo uložiti žalbu u roku od 15 dana od dana primitka rješenja.

            Žalba se predaje tajništvu.

            Žalbu rješava Školski odbor.

**VII. Prava i dužnosti polaznika**

Članak 27.

Polaznici tijekom izobrazbe imaju pravo i dužnost prisustvovati svim oblicima nastavnog rada.

U konzultativno-instruktivnom obliku izvođenja programa polaznik je dužan prisustvovati na onoliko konzultacija koliko je utvrđeno programom.

Članak 28.

Pravo i dužnost polaznika je da poštuje pravila kućnog reda, naročito ona koja se tiču odnosa prema nastavnim sredstvima i imovini škole.

Za štetu koju polaznik načini na sredstvima rada grubom nepažnjom polaznik je dužan naknaditi štetu.

Članak 29.

Polaznici imaju pravo od Škole dobiti sve obavijesti i upute glede ispitnih rokova, prijave ispita, rokova i sadržaja završnih provjera kao i o završnom ispitu, osobno ili putem oglasne ploče ili web stranice Škole.

**VIII. Andragoška dokumentacija**

Članak 30.

Voditelj programa obrazovanja odraslih vodi propisanu andragošku dokumentaciju.

Andragošku dokumentaciju propisuje Ministarstvo znanosti i obrazovanja.

**IX. Prijelazne i završne odredbe**

Članak 31.

Stupanjem na snagu ovog Pravilnika prestaje važiti Pravilnik o izobrazbi odraslih od 30. lipnja 2006.

Članak 32.

Tumačenje odredbi ovog Pravilnika daje Školski odbor.

Članak 33.

Pravilnik stupa na snagu osmog dana od dana objave na oglasnoj ploči.

Predsjednik školskog odbora:

Gorana Radić Jelovčić, prof.

Ovaj Pravilnik objavljen je na oglasnoj ploči Škole dana 19. rujna 2017. , i stupa na snagu 27. rujna 2017.

Ravnateljica:

Aleksandra Acalin, dipl. inž.

KLASA: 003-05/17-01/6

URBROJ: 2182/1-12/2-8/17-01

U Šibeniku, 19. rujna 2017.